![armenia_small_emblem[1]]()

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**Ո Ր Ո Շ Ո Ւ Մ**

10 նոյեմբերի 2022 թվականի N - Ն

ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆՈՒՄ ՓԱԽՍՏԱԿԱՆ ՃԱՆԱՉՎԱԾ

 ԱՆՁԱՆՑ ԲՆԱԿԱՐԱՆԱՅԻՆ ԱՊԱՀՈՎՈՒԹՅԱՆ ԾՐԱԳԻՐԸ

ՀԱՍՏԱՏԵԼՈՒ ՄԱՍԻՆ

----------------------------------------------------------------------------------------------------

Հիմք ընդունելով «Սոցիալական աջակցության մասին» Հայաստանի Հանրա­պետության օրենքի 12-րդ հոդվածի 6-րդ մասը և Հայաստանի Հանրապետության վարչապետի 2022 թվականի օգոստոսի 18-ի N 948-Ա որոշման հավելվածի 5-րդ կետը՝ Հայաստանի Հանրապետության կառավարությունը ո ր ո շ ու մ է.

1. Հաստատել Հայաստանի Հանրապետությունում փախստական ճանաչված անձանց բնա­կարանային ապահովության ծրագիրը՝ համաձայն հավելվածի:

2. Սույն որոշումն ուժի մեջ է մտնում պաշտոնական հրապարակմանը հաջորդող օրվանից:

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ

 ՎԱՐՉԱՊԵՏ Ն. ՓԱՇԻՆՅԱՆ

Երևան

 Հավելված

 ՀՀ կառավարության 2022 թվականի

 նոյեմբերի 10-ի N - Ն որոշման

ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆՈՒՄ ՓԱԽՍՏԱԿԱՆ ՃԱՆԱՉՎԱԾ ԱՆՁԱՆՑ ԲՆԱԿԱՐԱՆԱՅԻՆ ԱՊԱՀՈՎՈՒԹՅԱՆ ԾՐԱԳԻՐ

1. ԸՆԴՀԱՆՈՒՐ ԴՐՈՒՅԹՆԵՐ

1. Սույն ծրագրով կարգավորվում են Հայաստանի Հանրապետությունում փախստական ճանաչված անձանց բնակարաններ վարձակալելու համար փոխհա­տուցման (այսուհետ` փոխհատուցում) տրամադրման հետ կապված հարաբերու­թյունները:

2. Փոխհատուցումը տրամադրվում է Հայաստանի Հանրապետությունում փախստական ճանաչված անձանց ժամանակավոր կացարանով ապահովման խնդրի լուծման նպատակով` 6 ամիս ժամկետով: Նշված ժամկետով աջակցության տրամադրման նպատակն է հնարավորություն տալ Հայաստանի Հանրապետու­թյունում փախստական ճանաչված անձանց 6 ամսվա ընթացքում սովորելու լեզուն, լուծելու իրենց զբաղվածության հարցերը՝ այդ ժամկետը լրանալուց հետո կացարանի խնդիրն ինքնուրույն լուծելու նպատակով։

3. Փոխհատուցման տրամադրման շահառուների ընտրության հայտա­նիշ­ներն են.

1) Հայաստանի Հանրապետությունում փախստական ճանաչված լինելը.

2) ընտանիքի անդամներից առնվազն մեկի ինքնասպասարկման ունա­կություն ունենալը.

3) սեփականության իրավունքով բնակելի տարածություն չունենալը և վերջին տասը տարում ՀՀ-ում բնակելի տարածություն օտարած չլինելը.

4) ընտանիքների սոցիալական գնահատման համակարգում հաշվառված լինելը և անապահովության 0-ից բարձր միավոր ունենալը.

5) ստանալու պահին կացարանով ապահովման որևէ պետական ծրագրում, ինչպես նաև միջազգային և հասարակական կազմակերպությունների կողմից կացարանով ապահովման որևէ ծրագրում ընդգրկված չլինելը:

2. ՓՈԽՀԱՏՈՒՑՈՒՄ ՍՏԱՆԱԼՈՒ ՀԱՄԱՐ ԴԻՄԵԼԸ ԵՎ

ՆԵՐԿԱՅԱՑՎՈՂ ՓԱՍՏԱԹՂԹԵՐԸ

4. Փոխհատուցում ստանալու համար Հայաստանի Հանրապետությունում փախստական ճանաչված անձը, իսկ ընտանիքի առկայության դեպքում՝ ընտանիքի չափահաս անդամներից մեկը (այսուհետ` դիմող) Հայաստանի Հանրապետության տարածքային կառավարման և ենթակառուցվածքների նախարարության միգրացիոն ծառայություն (այսուհետ` ծառայություն) է ներկայացնում դիմում՝ համաձայն N 1 ձևի:

5. Դիմումին կից ներկայացվում են նաև ընտանիքի անդամների անձը հաստատող փաստաթղթերը և ընտանիքների սոցիալական գնահատման համա­կարգում հաշվառված լինելու և անապահովության 0-ից բարձր միավոր ունենալու վերաբերյալ տեղեկանքը:

6. Ծառայությունը դիմումը և անհրաժեշտ փաստաթղթերն ընդունելու հաջորդ օրը պարզում է դիմողի՝ Հայաստանի Հանրապետությունում փախստական ճանաչ­ված լինելու հանգամանքը, որից հետո երկու աշխատանքային օրվա ընթացքում հարցում է ուղարկում Կադաստրի կոմիտե` դիմողի և նրա ընտանիքների անդամ­ների անվամբ Հայաստանի Հանրապետության տարածքում բնակելի տարածու­թյան նկատմամբ սեփականության իրավունքի գրանցման, ինչպես նաև վերջին տասը տարում ՀՀ-ում բնակելի տարածության օտարման մասին տվյալներ ստանալու նպատակով: Եթե դիմողը առանց ուղեկցողի, կամ ընտանիքից անջատված, կամ «Փախստականների և ապաստանի մասին» Հայաստանի Հանրապետության օրենքի 8-րդ հոդվածով նախատեսված հատուկ կարիք ունեցող անձ է, երկու աշխատանքային օրվա ընթացքում հարցում է ուղարկվում նաև ՀՀ աշխատանքի և սոցիալական հարցերի նախարարություն, դիմումատուի՝ հատուկ հաստա­տությունում տեղավորված լինելու փաստը պարզելու նպատակով։ Միաժամանակ հարցում է ուղարկվում Հայաստանում տվյալ ոլորտում գործունեություն ծավալող միջազգային և հասարակական կազմակերպություններին՝ իրենց կողմից վարվող ծրագրերի շրջա­նակներում դիմողին բնակարան վարձակալելու նպատակով փոխհատուցման տրամադրման կամ այլ կացարանով ապահովման փաստը պարզելու նպատակով: Նշված կազմակերպությունները հարցումն ստանալուց հետո պատասխանում են յոթ աշխատանքային օրվա ընթացքում։

7. Կադաստրի կոմիտեն հարցումն ստանալուց հետո պատասխանում է յոթ աշխատանքային օրվա ընթացքում՝ բացի «Գույքի նկատմամբ իրավունքների պետա­կան գրանցման մասին» ՀՀ օրենքի 33-րդ հոդվածի 6-րդ մասով սահմանված դեպքերից։

8. Դիմումը ենթակա չէ բավարարման եթե՝

1) դիմողը հրաժարվել է տեղավորվել սոցիալական տներում.

2) դիմողը որպես առանց ուղեկցողի կամ ընտանիքից անջատված կամ «Փախստականների և ապաստանի մասին» Հայաստանի Հանրապետության օրենքի 8-րդ հոդվածով նախատեսված հատուկ կարիք ունեցող` իրավասու մարմին­ների կողմից տեղավորվել է այնպիսի հաստատությունում, որտեղ ապահովվում են նրա կենսաապահովման հիմնական կարիքները.

 3) դիմելու պահին դիմողը Հայաստանում գործող միջազգային և հասարա­կական կազմակերպությունների կողմից բնակարան վարձակալելու նպատակով փոխհատուցում է ստացել կամ տեղավորվել է կացարանում.

4) դիմողը տեղավորվել է սոցիալական տներում.

5) դիմողի տվյալները չեն բավարարում սույն հավելվածի 3-րդ կետով սահման­ված շահառուների ընտրության հայտանիշներին.

6) դիմողն արդեն մեկ անգամ օգտվել է սույն ծրագրից.

7) դիմողի ինքնասպասարկման ունակության հետ կապված խնդիրներ ունենալու վերաբերյալ առկա են ապաստանի ընթացակարգի ժամանակա­հատ­վա­ծում հոգեբանի/հոգեբույժի կողմից տրված եզրակացաթյուն կամ դիմողի՝ ինքնասպա­սարկման ունակություն չունենալը հաստատող փաստաթղթեր։

9. ՀՀ օրենսդրությամբ սահմանված կարգով յուրաքանչյուր դիմողի համար ծառայությունում բացվում է անձնական գործ:

3. ՓՈԽՀԱՏՈՒՑՄԱՆ ՍՏԱՑՈՒՄԸ

10. Դիմումն ընդունելիս՝ ծառայության աշխատակիցը դիմողին բանավոր ծանոթացնում է փոխհատուցման ընթացակարգին՝ միաժամանակ նրան տրա­մա­դրելով գրավոր տեղեկատվություն, որում համառոտ ներկայացված են ծրագրին մասնակցելու պայմանները և փոխհատուցումը դադարեցնելու հիմքերը։

11. Փոխհատուցում ստանալու վերաբերյալ դիմումը և դրան կցված փաստա­թղթերը սույն հավելվածի 6-րդ կետում նշված հարցումների պատասխանները ստանալուց հետո երեք աշխատանքային օրվա ընթացքում ներկայացվում են ծա­ռայության պետին:

12. Ծառայության պետը երկու աշխատանքային օրվա ընթացքում ընդունում է որոշում՝ դիմողին փոխհատուցում տրամադրելու կամ փոխհատուցման տրամա­դրումը մերժելու մասին:

13. Փոխհատուցում տրամադրելու կամ փոխհատուցման տրամադրումը մերժելու մասին որոշման մասին ծառայությունը երեք աշխատանքային օրվա ընթացքում գրավոր տեղեկացնում է դիմողին՝ մերժման դեպքում նշելով մերժելու պատճառը և որոշումը բողոքարկելու կարգը:

14. Յուրաքանչյուր դիմումատուին տրամադրվող փոխհատուցման չափը կազմում է ամսական 60,000 ՀՀ դրամ։ Փոխհատուցումը տրամադրվում է ընտանիքին՝ անկախ ընտանքի անդամների թվից։

15. Փոխհատուցումը տրամադրվում է բանկային փոխանցումով՝ դիմողի կողմից ներկայացված հաշվեհամարին: Փոխհատուցումը չի կարող տրամադրվել դիմողի ներկայացուցչին` բացառությամբ օրենքով սահմանված կարգով խնամակալության ներքո գտնվող անձի խնամակալի:

16. Փոխհատուցումը տրամադրվում է 6 ամիս ժամկետով` փոխհատուցումը տրամադրելու մասին ծառայության որոշման ընդունմանը հաջորդող օրվանից սկսած:

4. ՓՈԽՀԱՏՈՒՑՄԱՆ ՏՐԱՄԱԴՐՈՒՄԸ ԴԱԴԱՐԵՑՆԵԼՈՒ ՀԻՄՔԵՐԸ

17. Փոխհատուցման տրամադրումը դադարեցվում է եթե՝

1) դադարեցվել է դիմողի փախստականի կարգավիճակը՝ «Փախստականների և ապաստանի մասին» ՀՀ օրենքի 10-րդ հոդվածով նախատեսված հիմքերով.

2) դիմողը օգտագործել է փոխհատուցումը ոչ նպատակային.

3) դիմողը մեկնել է Հայաստանի Հանրապետությունից.

4) դիմողն ընդգրկվել է կացարանով ապահովման որևէ պետական կամ միջազգային և հասարակական կազմակերպությունների կողմից իրականացվող ծրագրում.

5) դիմողի կողմից սեփականության իրավունքով ձեռք է բերվել բնակելի տարածություն:

18. Փոխհատուցման տրամադրումը դադարեցնելու մասին ծառայությունը երեք աշխատանքային օրվա ընթացքում գրավոր տեղեկացնում է դիմողին:

5. ՓՈԽՀԱՏՈՒՑՄԱՆ ՍՏԱՆԱԼՈՒ ՀԱՄԱՐ ԴԻՄՈՂՆԵՐԻ

ԳՐԱՆՑԱՄԱՏՅԱՆԻ ՎԱՐՈՒՄԸ

19. Փոխհատուցման ստանալու մասին դիմումները, ըստ դրանք ներկայացնելու ժամկետների, ծառայության կողմից գրանցվում են փոխհատուցում ստանալու համար դիմողների գրանցամատյանում (այսուհետ` գրանցամատյան):

20. Գրանցամատյանում նշվում են դիմողի անունը, ազգանունը, հայրանունը, ծննդյան օրը, ամիսը, տարեթիվը, սեռը, քաղաքացիությունը, Հայաստանի Հանրա­պետությունում փախստական ճանաչված և ապաստան ստացած լինելը հավաստող փաստաթղթի համարը, փոխհատուցման ստացման դիմումին կից ներկայացված փաստաթղթերը, Հայաստանի Հանրապետությունում փաստացի բնակության վայրը, հեռախոսահամարը, փոխհատուցման տրամադրման մասին որոշման ամսաթիվը, ամիսը, տարեթիվը:

21. Յուրաքանչյուր տարվա վերջում գրանցամատյանը կարվում է, կնքվում ծառայության աշխատակազմի կլոր կնիքով և պահվում ծառայությունում` Հայաստանի Հանրապետության օրենսդրությամբ սահմանված կարգով ու ժամկետներում:

6. ՓՈԽՀԱՏՈՒՑՄԱՆ ՕԳՏԱԳՈՐԾՄԱՆ ՆԿԱՏՄԱՄԲ

ՄՇՏԱԴԻՏԱՐԿՈՒՄԸ

22. Դիմողը փոխհատուցման տրամադրման մասին որոշումը ստանալուց հետո յոթ աշխատանքային օրվա ընթացքում ծառայությանը տրամադրում է բնա­կա­րանի վարձակալության վերաբերյալ պայմանագրի պատճենը (առկայության դեպքում), կամ հայտնում է վարձակալած բնակարանի հասցեն և բնակարանի սեփականատիրոջ կոնտակտային տվյալները: Վարձակալած բնակարանի փոփո­խության դեպքում դիմողը պարտավոր է նույն տեղեկությունները յոթ աշխա­տան­քային օրվա ընթացքում հայտնել ծառայությանը: Նշված տեղեկատվության հետ միասին դիմողը ծառայություն է ներկայացնում իր բանկային հաշվեհամարի վավերապայմանները, որին կատարվելու են փոխանցումները։

23. Փոխհատուցման նպատակային օգտագործման նկատմամբ հսկողություն իրականացնելու նպատակով՝ ծառայության աշխատակիցների կողմից իրակա­նաց-
վում է մշտադիտարկում` առնվազն ամիսը մեկ անգամ վարձակալած բնակա­րաններ այցելությունների, հեռախոսազանգերի և պետական այլ մարմինների տեղեկատվական շտեմարաններից տեղեկատվություն ստանալու ճանապարհով: Բացի այդ, փոխհատուցման հերթական փոխանցումից առաջ երեք աշխատանքային օրվա ընթացքում դիմողը պարտավոր է ներկայանալ ծառայություն, ինչն անհրա­ժեշտ է դիմողի՝ Հայաստանի Հանրապետությունում գտնվելու փաստի հաստատ­ման համար: Մշտադիտարկման արդյունքների վերաբերյալ գրավոր արձանա­գրու­­թյունը կցվում է դիմողի գործին։ Երեք օրվա ընթացքում ծառայություն չներկայա­նալու դեպքում ծառայության կողմից ընդունվում է կասեցման որոշում և փոխհա­տուցումը չի փոխանցվում՝ բացառությամբ այն դեպքերի, երբ դիմողը ներկայաց­նում է սահմանված ժամկետում իր չներկայանալը հիմնավորող հարգելի պատճառներ:

24. Դիմողի կողմից փոխհատուցման նպատակային չօգտագործումը բացա­հայտելու դեպքում ծառայության պետի կողմից երկու աշխատանքային օրվա ընթացքում ընդունվում է որոշում՝ փոխհատուցման տրամադրումը դադարեցնելու մասին:

25. Փոխհատուցման տրամադրման մասին որոշումը դիմողին հանձնելիս՝ ծառայությունը միաժամանակ նրան տեղեկացնում է փոխհատուցումը նպատակային չօգտագործելու հետևանքների՝ 17-րդ կետով սահմանված փոխհատուցման տրամա­դրումը դադարեցնելու մասին:

7. ԾՐԱԳՐԻ ՖԻՆԱՆՍԱԿԱՆ ԳՆԱՀԱՏԱԿԱՆԸ

26. Փոխհատուցման տրամադրման ֆինանսական գնահատականը ներառում է հետևյալը՝

1) շահառուների ընտրություն - 0 դրամ.

2) ժամանակավոր կացարանի տրամադրման իրականացման ապահովում-14.4 մլն դրամ:

 ՀՀ-ում տարեկան միջին հաշվով փախստական է ճանաչվում և ապաստան ստանում շուրջ 150 անձ: Իրատեսական է նշված անձանց մեկ երրորդի տեղավորումը սոցիալական տներում: Մնացած 100 անձի (շուրջ 40 ընտանիք) համար բնակարան­ների վարձակալության փոխհատուցման համար տարեկան անհրաժեշտ կլինի 14.4 մլն դրամ (40 x 60.000 x6):

Ձև N 1

**ԴԻՄՈՒՄ**

**ՓՈԽՀԱՏՈՒՑՈՒՄ ՏՐԱՄԱԴՐԵԼՈՒ ՄԱՍԻՆ**

Ես`

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_,

(անունը, հայրանունը, ազգանունը)

20—— թվականի --------- -----ին Հայաստանի Հանրապետության կողմից ինձ և (կամ) ընտանիքիս հետևյալ անդամներին և (կամ) իմ խնամարկյալին (անհրաժեշտն ընդգծել) տրվել է փախստականի կարգավիճակ և ապաստան`

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

---------------------------------------------------------------------------------------------------------------

Ժամանակավոր կացարանով ապահովման խնդրի լուծման նպատակով խնդրում եմ տրամադրել փոխհատուցում:

Կցվում են՝

 1. Ընտանիքի անդամների անձը հաստատող փաստաթղթերը.

2. Միասնական սոցիալական ծառայության տարածքային մարմնի կողմից տրված՝ ընտանիքների սոցիալական գնահատման համակարգում հաշվառված լինելու և անապահովության 0-ից բարձր միավոր ունենալու վերաբերյալ տեղեկանքը:

ԴԻՄՈՂ՝ \_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 (ստորագրությունը) (անունը, ազգանունը)

 \_\_\_\_\_ \_\_\_\_\_\_\_\_\_\_\_\_\_\_ 20 թ.

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ

 ՎԱՐՉԱՊԵՏԻ ԱՇԽԱՏԱԿԱԶՄԻ

 ՂԵԿԱՎԱՐ Ա. ՀԱՐՈՒԹՅՈՒՆՅԱՆ